33. schôdza NR SR - 9.deň - A. dopoludnia
Dátum: 2018-06-22
Poslanec: Ďuriš Nicholsonová, Lucia (SaS)
Druh vystúpenia: Vystúpenie v rozprave

26. Vážený pán predsedajúci, kolegyne, kolegovia, vážená pani generálna riaditeľka, musím povedať, že ja nebudem taká nežná, ako boli moji predrečníci, sčasti to môže byť spôsobené tým, o čom rada rozpráva vaša predchodkyňa na fonde, na fonde pani Ing. Matečná, a to je ten argument, že ja predsa ničomu nerozumiem. Chcem ale hovoriť o veciach, na ktoré ma upozornili ľudia, ktorí tomu veľmi rozumejú, a v niektorých prípadoch budem aj citovať z ich listov, aby ste nemali pocit, že k vám prehovára niekto, kto je nekompetentný. Keď pani Matečná odchádzala z pozemkového fondu, tak ho opúšťala s tým, že, že prenecháva túto inštitúciu ako dobre naolejovaný stroj, niečo v tomto zmysle povedala. Áno, ja si myslím, že to zanechala ako dobre naolejovaný stroj, ktorý potom splnil kľúčovú úlohu pri škandáloch s agrodotáciami. Prečo? Pretože bol to práve Slovenský pozemkový fond a predošlé vedenie Slovenského pozemkového fondu, pani Gabriela Matečná, ktorá malým farmárom pôdu brala a veľkým hráčom ju prihrávala. Takto napríklad Slovenský pozemkový fond obral o pôdu aj s úrodou na nej samostatne hospodáriaceho roľníka pána Béreša a všetku jeho pôdu pribral, prihral grófke Roškovej cez I. P. Construct. Ja som videla tie zmluvy vypodpisované, ja som počula aj z vašich úst, že pánovi Bérešovi ste zobrali pôdu kvôli tomu, že tam mal nejaké nezrovnalosti. My sme mali tomu venovaných niekoľko tlačových konferencií, na ktorých sme zverejnili dôkazy o tom, že pán Béreš mal, si splnil všetky zmluvné podmienky, napriek tomu mu Slovenský pozemkový fond zobral jeho pôdu aj s úrodou a celú ako takú ju prihral grófke Roškovej. Vy ste na svojich tlačových konferenciách hovorili iba o tom, že tam boli tie nezrovnalosti, do dnešného dňa, pokiaľ viem aj z rozhovorov s novinármi, ste ale nedokladovali, že tam nejaké nezrovnalosti boli. Takže ja tvrdím, že ak pani Matečná odchádzala zo Slovenského pozemkového fondu so slovami, že tam zanecháva dobre naolejovaný stroj, naozaj ho naolejovala tak dobre, aby dokázal zohrať kľúčovú úlohu pri takej kríze v agrorezorte, akú Slovensko ešte nezažilo. Nejde len o pani Roškovú, ide aj o iných veľkých hráčov, ktorí sa pohybujú a vedia narábať s agrodotáciami, to boli v minulosti Vadalovci, Rodovci, Bödörovci z Nitry alebo ľudia z kauzy Babindol. Vy ste im podpisovali zmluvy o nájme pôdy aj po kauzách, ktoré boli medializované, ako napríklad pán Ďurica a spol. Ja tu mám len niekoľko, niekoľko zmlúv, ktoré podpisovala vaša predchodkyňa, ale vy ste na to celkom úspešne nadviazali, pani generálna riaditeľka, pretože viem, že vo funkcii ste, myslím, od 7. júna 2017, takže niekomu sa naozaj v tejto krajine vďaka Slovenskému pozemkovému fondu darí, inému sa nedarí a príde aj o to posledné, čo mal. Toto je vážna výčitka moja voči Slovenskému pozemkovému fondu. Ja som sa v niektorých prípadoch obrátila aj na Generálnu prokuratúru a odovzdala som im trestné oznámenie, takže ja predpokladám, že, že budete súčinní a že sa orgány činné v trestnom konaní dopracujú k nejakým zisteniam. O to viac vkladám nádeje práve do Generálnej prokuratúry, kam som sa obrátila, pretože bol to práve generálny prokurátor, nie Nicholsonová, nie nikto inak nekompetentný, ale bol to generálny prokurátor pán Čižnár, ktorý povedal, že štát pri ochrane malých farmárov absolútne zlyhal. Štát dovolil ich absolútnu likvidáciu. A štát v agrosektore je predovšetkým Slovenský pozemkový fond a PPA-čka. Nehovoriac o ministerstve pôdohospodárstva. Chápem, že ste vo funkcii rok, tomu tak aj vyzerala tá správa, ktorú ste tu predkladali. Podľa mňa je naozaj veľmi formálna. A ja sa čudujem, že po vražde Jána Kuciaka a jeho priateľky slečny Kušnírovej, keď sa prevalili všetky tieto škandály s agrodotáciami, kde sa naozaj v každom článku skloňoval Slovenský pozemkový fond, ani nie tak pod vaším vedením, ako pod vedením pani Matečnej, že vlastne vaša správa sa s tým nijakým spôsobom nevysporiadala. Minimálne to, čo ste prezentovali tu na parlamentnej pôde. Tak ako sa mi nepáči postoj Slovenského pozemkového fondu a spochybňujem ho pri tom, ako sa správa k malým farmárom, tak sa mi nepáči správanie Slovenského pozemkového fondu ani pri reštitúciách, čo si nevšímam sama, ale všímali si to napríklad aj ombudsmanky, a nielen kvôli tým prieťahom, ale chcem ešte na jednu vec upozorniť. Pani riaditeľka, kto momentálne, aká SBS-ka stráži Slovenský pozemkový fond? Ja viem, že je to strážna služba z Michaloviec, v Bratislave musí Slovenský pozemkový fond strážiť michalovská SBS-ka, je to veľmi dobre mediálne známa SBS SHIELD, s ktorou máte podpísanú zmluvu, myslím, že je to okolo 260-tisíc eur. Je veľmi zaujímavé, že to bola práve SBS SHIELD, ktorá asistovala pri tom, keď teleskopickým obuškom bili farmára Béreša z Michaloviec na poli, keď si chránil vlastnú úrodu. SBS SHIELD vtedy ochraňovala a stála na strane pána Šuchtu, čo je, čo je pravá ruka pani Roškovej. Inak toho človeka dobili tak, že skončil v trvalej invalidite. Je veľmi zaujímavé, že tá istá SBS-ka strážila PPA-čku donedávna, kým o tom nenapísal Andrej Bán, v momente, keď o tom napísal, tak PPA-čka mala aspoň toľko slušnosti, že odstúpila od zmluvy s nimi a podpísala zmluvu s inou SBS-kou, ktorá stráži budovu, v ktorej PPA-čka sídli. Ale pokiaľ viem, Slovenský pozemkový fond je naďalej strážený SBS-kou SHIELD, máme k tomu aj fotografie, ony sú z dátumu niekedy spred mesiaca a pol, dvoch mesiacov, takže ak ste odvtedy zmenili SBS-ku, slúži vám to ku cti, ale donedávna ste boli strážení touto SBS-kou. Chcem sa rozprávať teraz o reštitúciách. Je veľmi zaujímavé, tie prieťahy niekoľkoročné pri niektorých ľuďoch, a potom je veľmi zaujímavé, ako dokážete rýchlo reagovať, keď si reštituenti najmú niekoho so zvučnými menami. Neviem, či viete o tom, my sme mali jednu celú tlačovú konferenciu venovanú pani Matečnej v súvislosti s pochybnými reštitúciami s rokom, myslím, to sa začalo 2014, 2015, 2016 a vlastne celý ten proces bol ukončený v 2017. Bolo to tak, že za 5,7 ha pôdy pri Levoči im vypodpisovala pani Matečná 200 ha cennej pôdy vo Vysokých Tatrách. Okrem iného tam bola napríklad, tam boli pozemky, cez ktoré bude viesť diaľnica, čo, samozrejme, si viete predstaviť, aká škoda vlastne vznikla štátu. A tiež tam boli veľmi cenné pozemky pri veľkom termálnom komplexe, ktoré sa dnes už predávajú ako stavebné pozemky. Vy ste im to vypodpisovali ako, ako ornú pôdu, teda nie konkrétne vy, ale vaša predchodkyňa. Ja by som od generálnej riaditeľky okrem toho, že sem priniesla na túto pôdu čísla, ktoré mnohým nič nehovoria, ja by som očakávala, že, že sa budete venovať aj takýmto sporným prípadom. Ja by som napríklad chcela vedieť, či ste sa na túto spornú reštitúciu pozreli alebo nie. My máme niekoľko názorov od niekoľkých právnikov, ktorí tvrdia zhodne, že tam bol spáchaný teda trestný skutok, neprináleží to, lebo to prináleží len orgánom činným v trestnom konaní. Aj v tomto prípade som sa obrátila na Generálnu prokuratúru, budem veľmi pozorne sledovať, akým spôsobom sa s tým vysporiadajú. Ale v momente, keď my sme vlastne otvorili tento prípad tých sporných reštitúcií a pani Matečnej, tak vlastne nám sa začali ozývať ľudia zvnútra Slovenského pozemkového fondu a vy tam máte neviem koľko ľudí zamestnaných, možno dvesto asi, tak (reakcia navrhovateľky), 290, to je jak ministerstvo pomaly, tak predpokladám, že tam máte kvalitných ľudí a títo kvalitní ľudia sa teda na nás obrátili a napísali nám, že ako to funguje s tými reštitúciami. Funguje to takto. Ten zdroj nám píše. Teraz vám napíšem, teda teraz vám prečítam, čo nám oni napísali ohľadom reštitúcií. Pri tých reštitúciách to ide asi takto: "Oprávnená osoba, teda reštituent, sa nevie domôcť pozemkov päť a viac rokov, potom prídu ľudia ako pán Sýkora," o ktorom hovorilo aj OĽANO, myslím, že mali k tomu aj tlačovku, "pán Grécky, pán Máčaj alebo iný vybavovač, kúpia pohľadávku a vo viacerých prípadoch ju hneď na druhý deň postúpia ďalšiemu, s ktorými v minulosti pani Matečná zázračnou rýchlosťou podpísala zmluvu o vydaní pozemkov. Pekné na tom je, že všetky pozemky, ktoré sa vydávali, sú alebo orná pôda, alebo trvalý trávnatý porast. Stavím sa, že všetko sú to dnes pozemky predané na výstavbu ako stavebné pozemky. Treba si uvedomiť, že oprávnená osoba má svoj reštitučný nárok v rozhodnutí pozemkového úradu ocenený vo finančnom vyjadrení a pri vydávaní náhradných pozemkov sa výmera zväčšuje v závislosti od druhu pozemku, ktorý fond vydáva, tak ako to bolo aj v našom prípade niekoľkonásobne. Reštituent, rozumej developer, ktorý odkúpil pohľadávku a niekto za nim je, napríklad pán poslanec Blanár, SMER - SD, lebo vtedy kulminovala tá jeho kauza, dostane mnohonásobne väčšiu výmeru, ak mu fond vydá ornú pôdu, alebo najlepšie trvalý trávnatý porast, kedy je cena za meter štvorcový naozaj minimálna." Presne takto to bolo, čo urobila Matečná vlastne pri tej pôde pri Levoči a vymenila to za 200 ha vo Vysokých Tatrách. To je ako 5 ha rovná sa 200 ha. Ja viem, že ste tam robili čachre s tými cenami, aby to akože v konečnom dôsledku sedelo, ale, ale príde mi úplne scestné, že ste, že ste dokázali len tak dať pozemky, pritom už od roku 2011 bolo zrejmé, že tadiaľ pôjde diaľnica. "Už tu je pri reštitučných cenách v Bratislave pozemok na výstavbu, je v priemere 250 eur a reštitučná cena v Bratislave, je uvedených 8,3 eura, zisk z výmery je teda približne 33-násobný. Toto je to, čo oni robia vo veľkom, takéto hnusné kšefty s pozemkami. Miesto jedného metra štvorcového, teda dostane obchodník 33 m 2 a o toto presne ide. Je to obrovský pozemkový biznis, do ktorého sú zapletené od pozemkových úradov, Slovenského pozemkového fondu a v niektorých prípadoch aj obce, ktoré určujú, na aký účel bude vydávaný pozemok slúžiť, inštitúcie, ktoré ešte dnes ovláda pani Matečná." Lebo, rozumiete, toto mi oni písali, keď sme išli odvolávať vtedy neúspešne pani Matečnú, takže preto sa tam toľko skloňuje vlastne meno vašej, vašej predchodkyni... (Reakcia navrhovateľky.) A... Vašej predchodkyni. (Reakcia navrhovateľky.) Ja tomu rozumiem. A vy tu nie ste od toho, je, od toho je tu pán predsedajúci, ktorý si vykladá rokovací poriadok. Dobre? Trochu to ovládam, keďže som tiež podpredsedníčka parlamentu, ako iste viete. (Prerušenie vystúpenia predsedajúcim.) Bugár, Béla, podpredseda NR SR 27. Prosím vás, aby ste vzájomne nediskutovali. Ďuriš, Nicholsonová, Lucia, podpredsedníčka NR SR 28. "Práve preto je veľmi ťažké pani Matečnej a jej koaličným partnerom súhlasiť s jej odstúpením z pozície ministerky pôdohospodárstva, pretože pani ministerka o všetkých službách a tým pádom aj o tých podvodoch vie." Ten zdroj zo Slovenského pozemkového fondu si dal vtedy toľko práce, že mi poslal aj niekoľko zmlúv s tými ľuďmi, ktorých som menovala, to znamená pán Sýkora, pán Grécky, pán Máčaj alebo iný vybavovač, ako ich nazývajú, teda to sú ľudia, s ktorými pani Matečná vypodpisovala zmluvy, aby akože uspokojila reštitučné nároky. Ale všetko sa to dialo v zastúpení tých reštituentov, ktorí poctivým spôsobom požiadali fond o náhradné pozemky, ale potom ich ix rokov, 5 rokov, 10 rokov, sa nedialo nič, až kým ich neoslovili títo vybavovači. A tak sa stalo, že v jednej deň, napríklad 19. 6. 2003, to by ste si možno, 2003, bolo podpísaných, nie, 2013, pardon, bolo podpísaných 7 zmlúv pre postupníka pána Gréckeho, pre postupníka a 4 zmluvy pre postupníka pána Máčaja, všetko v tom istom katastrálnom území. A teraz vlastne to je tá otázka na vás, že akým spôsobom sa vy zo svojej pozície vysporadúvate s tým, čo tam narobilo predošlé vedenie. Pretože ja si pamätám, že my keď sme nastúpili na ministerstvo práce, sociálnych vecí a rodiny, čo tak veľmi radi teraz hovoria, že vlastne my sme tam nič neurobili. Áno, my sme tam nič neurobili, lebo my sme sa strašne rýpali v tej minulosti, lebo my sme chceli, aby niekto poniesol zodpovednosť za to, čo urobil, aj keď to mal byť napríklad buď štatutár ministerstva bývalý, alebo pracovník na úrovni sekčného šéfa, alebo riaditeľa odboru. A tak aj bolo, tak aj bolo. My sme otvorili niekoľko korupčných vecí, napríklad pri eurofondoch, kde si to odniesli, napríklad aj môj bývalý poradca. Rozumiete, že ja by som očakávala od niekoho, kto má tú zodpovednosť, tú silu, tie kompetencie, že sa vysporiada s vecami, ktoré sú spochybniteľné, ktoré sú podozrivé až tak, že sa už nebavíme o nejakej politickej zodpovednosti, ale o trestnoprávnej zodpovednosti. Takže ja mám pár otázok v súvislosti aj s dianím z minulých mesiacov po vražde teda Jána Kuciaka, Martiny Kušnírovej, agrodotácie, podvody, a teda kľúčová úloha Slovenského pozemkového fondu, ktoré mi chýbajú v tej správe, a by som chcela, aby ste to tam buď doplnili, alebo, neviem, možno cez 211-ku sa na vás obrátim, že mi odpoviete na tie otázky. Chcela by som: Žiadam SPF o predloženie všetkých zmlúv v rámci reštitučných náhrad uzatvorených od 1. 1. 2008 v členení, koľko bolo uzatvorených celkom, koľko reštitučných zmlúv bolo uzatvorených v rámci bežného reštitučného konania, koľko reštitučných zmlúv bolo uzatvorených prostredníctvom postupníka a hlavne pána Máčaja, Gréckeho, Sýkoru, Marhulu a ďalšími. Žiadam SPF o informáciu, či je možné, aby uzatvoril zmluvu o reštitúcii cez dvoch postupníkov, teda oprávnená osoba postúpila nárok na jedného postupníka, v priebehu 24 hodín postupník postúpil nárok na druhého postupníka, lebo to je podozrivé správanie podľa mňa, aspoň ja by som to tak vyhodnotila. Žiadam SPF o informáciu, aké opatrenie SPF vykonal na to, aby sa pri reštitúciách, keď sa vydáva orná pôda, aby sa teda poľnohospodárska pôda následne nepreklasifikovala na stavebné pozemky. Žiadam SPF o informáciu, keď boli vydávané pozemky v lokalite Rača-Vinohrady v rámci reštitučných náhrad, koľko bolo vydaných reštitučných rozhodnutí a v koľkých prípadoch požiadal priamo reštituent o vydanie náhradného pozemku. A žiadame SPF o zdôvodnenie, prečo bola všetka pošta adresovaná na regionálneho, nie, to nie, tú poslednú otázku tam už nedám, to si môžte škrtnúť. Viete, pani generálna riaditeľka, mne to naozaj príde tak, že fond má zo zákona plniť hlavne túto úlohu: ochraňovať vlastnícke práva štátu i nezistených vlastníkov, ktorých Slovenský pozemkový fond zastupuje, a hospodáriť s pôdou čo najefektívnejšie a v súlade s príslušnými predpismi. To je hlavná úloha fondu, ktorý každoročne prostredníctvom výročnej správy vyhodnocuje napĺňanie týchto stanovených cieľov. A akokoľvek vám to na tom papieri vyšlo, tak podľa mňa tá realita je úplne iná a dovolím si tvrdiť, že, že v niektorých veciach, ktoré naozaj vyplávali na povrch v nedávnej minulosti, Slovenský pozemkový fond ako ten dobre naolejovaný stroj Ing. Matečnou jednoducho absolútne zlyhal a ja mám pocit, že vy ako jej nástupníčka, ako jej výber, veď sa k vám reálne priznáva, ste jednoducho s tými podozrivými vecami z minulosti sa nijakým spôsobom nevysporiadali. Ďakujem. (Potlesk.)